
O Mestre Xesús ensíname o oficio de montañeiro 

1. VER: O oficio de montañeiro

- Continuamos a coresma achegándonos a Xesús, o Bo Mestre, o fillo do carpinteiro que nos ensina a VIVIR. Da man de Fano seguimos unha dinámica de “oficios”, tratándoos de aprender e tamén de practicar para ser bos cristiáns. Tras o oficio de mensaxeiro da semana pasada, Xesús exerce agora o oficio de montañeiro. Que fai un montañeiro? O montañeiro ten que ter boa forma física para subir e gozar das montañas e ensina a outros a subilas para que gocen coma el. Mira esta subida ao Pico Urriellu:    https://youtu.be/watch?v=WMwmhfcmwV8 
Que che parece? 
Esixe esforzo? 
Paga a pena?

2. XULGAR: Xesús ensínanos o oficio de montañeiro

- No 2º domingo de Coresma, Xesús Montañeiro tomou consigo a tres apóstolos e subiu con eles a un monte. Alí transfigurouse, ven a Moisés e Elías. e Pedro exclamou: “Mestre, que bo é que esteamos aquí!”. 

QUE NOS QUERE DICIR XESÚS?
- A Xesús gústalle estar cos seus tres amigos: Pedro, Santiago e Juan. Pasan momentos de intimidade, falan, gozan. Na cima do monte móstralles a súa gloria, como Fillo de Deus. E os tres experimentan a súa grandeza, o seu amor, que se perderon se non escalasen con Xesús. 

- A nós, Xesús-Montañeiro convídanos a escalar con El, a non quedarnos apoltronados, a estar “en boa forma espiritual”, a deixar as nosas cousas e relaxarnos un intre con El para que “vexamos” xa un pouquiño da súa gloria. Os montes aos que El nos convida a subir para estar con El son a oración, a Eucaristía, os momentos de encontro con Deus onde gozaremos as “vistas” que Xesús nos ofrece. 

- Como estamos a aprender de Xesús a ser montañeiros, habemos de practicar: cústanos esforzo subir ás montañas e tamén a orar, a ir a misa e a catequese, pero se non caemos na tentación de quedarnos “abaixo”, escalaremos e gozaremos das “vistas”, do bo que é estar con Xesús coma eles. 

- E se continuamos practicando, seremos “montañeiros” para outros, axudándoos a que estean en boa forma espiritual e poidan gozar das “vistas” que Xesús ofrece. 

Estás en boa forma espiritual? 
A que montes estás subindo? 

3. ACTUAR: Comeza o oficio de montañeiro

- Continúa tendo presentes as indicacións básicas da esmola, a oración e o xaxún e practícaas. Busca momentos en familia, no grupo ou persoalmente non tendo preguiza para subirte á oración, á eucaristía, á formación e así gozar do encontro con Xesús. Organiza momentos pola semana para orar. 

Que vas facer esta semana? 
			LECTURAS

XÉNESE 22:  O sacrificio de Abrahán
  Naqueles días, Deus puxo a proba a Abrahán. Díxolle: «Abrahán!». El respondeu: «Aquí estou». Deus dixo: «Toma o teu fillo único, ao que amas, a Isaac, e vaite á terra de Moria e ofrécemo alí en holocausto nun dos montes que eu che indicarei». Cando chegaron ao sitio que lle tiña dito Deus, Abrahán levantou alí o altar e amontoou a leña. Entón Abrahán alongou a man e tomou o coitelo para degolar o seu fillo. Pero o anxo do Señor gritoulle desde o ceo: «Abrahán, Abrahán!». El contestou: «Aquí estou». O anxo ordenoulle: «Non alongues a man contra o rapaz nin lle fagas nada. Agora comprobei que temes a Deus, porque non che reservaches o teu fillo, o teu único fillo». Abrahán levantou os ollos e viu un carneiro enredado polos cornos na maleza. Achegouse, tomou o carneiro e ofreceuno en holocausto en lugar do seu fillo. O anxo do Señor chamou a Abrahán por segunda vez desde o ceo e díxolle: «Xuro por min mesmo, oráculo do Señor: por facer isto, por non reservarche o teu fillo, o teu fillo único, enchereite de bendicións e multiplicarei aos teus descendentes como as estrelas do ceo e como a area da praia. Os teus descendentes conquistarán as portas dos seus inimigos. Todas as nacións da terra bendiranse coa túa descendencia, porque escoitaches a miña voz». 
Palabra do Señor.

SALMO 115: R/.- Camiñarei na presenza do Señor no país dos vivos.
ROMANOS 8, 31b-34: Deus non se reservou a seu propio Fillo. 

MARCOS 9, 2-10: Este é meu Fillo, o amado.

	
Narrador: Naquel tempo, Xesús tomou consigo a Pedro, a Santiago e a Xoán, subiu aparte con eles sos a un monte alto, e transfigurouse diante deles. Os seus vestidos volvéronse dun branco cegador, como non pode deixalos ningún bataneiro do mundo. Aparecéronselles Elías e Moisés, conversando con Xesús. Entón Pedro tomou a palabra e dixo a Xesús: 
Pedro: -«Mestre, que bo é que esteamos aquí! Imos facer tres tendas, unha para ti, outra para Moisés e outra para Elías». 
Narrador: Non sabía que dicir, pois estaban asustados. Formouse unha nube que os cubriu e saíu unha voz da nube: 
Voz: -«Este é o meu Fillo, o amado; escoitádeo». 
Narrador: De súpeto, ao mirar ao redor, non viron a ninguén máis que a Xesús, só con eles. Cando baixaban do monte, ordenoulles que non contasen a ninguén o que viran ata que o Fillo do home resucitase de entre os mortos. Isto quedóuselles gravado e discutían que quería dicir aquilo de resucitar de entre os mortos. 
Palabra do Señor.     

				 (Narrador-Pedro-Voz).

